Kaleidoskoop: deur Esmarie Friedrichs | Bydraes | Woes - Kreatiewe platform vir Afrikaans
Projek: PROJEK – SPIEELBEELD / REFLEKSIE (2015-04-29 tot 2015-05-12)
Aantal woorde: 467
Datum gepubliseer: 10 May 2015
Ek kyk deur die onderkant van 'n kaleidoskoop en alles lyk dof en deurmekaar. Dis baie keer hoe ons lewens vertoon. Alles lyk dof, deurmekaar en uit fokus uit. Draai die kaleidoskoop om en skielik staan jy verstom, die helder kleurpatrone wat na jou toe reflekteer as jy deur die regte lens daarna kyk.
Wanneer jy na die samestelling van 'n kaleidoskoop kyk is dit slegs 'n buis, twee lense, baie verskillende kleure gebreekte glas en klein spiëels om die lig teen die regte hoek te breek. Soos jy die lense draai, so verander die patrone om die mooiste samestellings van kleure te reflekteer.
Net so maak die lewe ook draaie met ons, omdat ons in die warboel staan en te na aan die chaos is, kan ons nie die mooi prentjie sien wat God besig is om te skep met ons lewens nie. Ons kyk die groter prentjie mis. Ons verstaan nie die legkaart wat God besig is om met ons lewens te bou nie. Hoe gouer ons besef dat ons nie in beheer is van ons lewens nie, hoe gouer sal ons begin rustig raak en God vertrou om die beste vir ons te beplan.
Kom ons kyk weer na die samestelling van die kaleidoskoop, die buis is die lewe wat ons elke dag in staan, die lense is die gesindheid waarmee ons na die lewe kyk, positief of negatief, die gebreekte glas is ons ervarings in die lewe, die klein spiëels is ons familie en vriende wat in ons lewens vir ons spesiaal is en die lig wat die patrone laat skyn is God se liefde vir elkeen van ons.
Wanneer ons deur die lens van negatiewiteit kyk lyk alles vir ons dof, deurmekaar en uit fokus uit. Maar wanneer ons deur die lens van positiewiteit kyk dan is alles kleurvol, ordelik en vreugdevol. Elke ervaring wat ons in ons lewe het kleur ons lewensprentjie in, dis die kleur waaruit ons lewens bestaan. Ons familie en vriende bepaal baie keer hoe ons na onsself kyk, hulle reflekteer 'n sekere beeld na ons toe waarvolgens ons onsself meet.
Ja, ek weet maar te goed daar is sekere mense en familie wat 'n negatiewe beeld na jou toe uitstraal, maar dan moet jy onthou, wanneer jy 'n prentjie skilder, is swart of donker lyne nodig om die kleur helderder te laat uitstaan, anders vloei die kleure net ineen en is daar geen kontras in jou skildery nie, daarom is die swart en donker kolle ook nodig, juis om die kleur en lig helderder te laat skyn.
Daarom wil ek julle vandag aanmoedig om jou kaleidoskoop (lewe) om te draai en vanuit 'n ander hoek te bekyk. Kyk deur die regte lens en jy sal verstom staan voor die kunswerke wat voor jou oë ontvou.